钦定古今图书集成/理学汇编/字学典/第002卷 > 《张怀瓘书断》 > 《飞白》
## 钦定古今图书集成/理学汇编/字学典/第002卷 > 《张怀瓘书断》 > 《飞白》

按飞白者，后汉左中郎将蔡邕所作也。王隐、王愔并
云：“飞白，变楷制也。本是宫殿题署，势既径丈，字宜轻
微不满，名为飞白。”王僧虔云：“飞白，八分之轻者。”虽有
此说，不言起由。按汉灵帝熹平年，诏蔡邕作《圣皇篇》，
篇成，诣鸿都门上。时方修饰鸿都门，伯喈待诏门下，
见役人以垩帚成字，心有悦焉，归而为飞白之书。汉
末魏初，并以题署宫阁。其体有二：创法于八分，穷微
于小篆。自非蔡公设妙，岂能诣此？可谓胜寄冥通，缥
缈神仙之事也。张芝草书，得易简流速之极；蔡邕飞
白，得华艳飘荡之极。字之逸越，不复过此二途。尔后
羲之、献之，并造其极。其为状也，轮囷萧索，则虞颂以
“嘉气非云”；离会飘流，则曹风以“麻衣似雪”，尽能穷其
神妙也。卫恒祖述飞白，而造散隶之书，开张隶体，微
露其白，拘束于飞白，萧洒于隶书，处其季、孟之间也。

刘彦祖《飞白赞》云：“苍颉观鸟，悟迹兴文。名繁类殊，有革有因。世绝常妙，索草锺真。爰有飞白，貌艳艺珍。若乃较㭊毫芒，纤微和惠。素翰冰鲜，兰墨电制。直准箭飞，屈拟蠖势。”

梁武帝谓萧子云言：“顷见王献之书，白而不飞。卿书
飞而不白。可斟酌为之，令得其衷。”子云乃以篆文为
之，雅合帝意。既括镟而羽，则远而益深，虽创法于八
分，实穷微于小篆。其后欧阳询得之蔡伯喈，即飞白
之祖也。

赞曰：“妙哉飞白，祖自《八分》。有美君子，润色斯文。丝萦箭激，电绕雪雰。浅如流雾，浓若屯云。举众仙之奕奕，舞群鹤之纷纷。谁其覃思？於戏蔡君！”